Журналистхэм къахохъуэ
Урысейм и Журналистхэм я зэгухьэныгъэм иджыблагъэ хагъэхьащ КъБР-м и хъыбарегъащIэ IэнатIэхэм я лэжьакIуэ ныбжьыщIэу 25-рэ.
Абыхэм ящыщщ «Адыгэ псалъэ» газетым щыщхэу Къумахуэ Аслъэн, Чэрим Мэрьянэ, Щоджэн Iэминат, Щомахуэ Залинэ, Багъэтыр Луизэ, Гугъуэт Заремэ, ТекIужь Заретэ сымэ.
Дэфтэрхэр щатыжым кърихьэлIащ КъБР-м и Журналистхэм я зэгухьэныгъэм и унафэщI Мэзыхьэ Борис, ХъыбарегъащIэ IэнатIэхэмкIэ, цIыхубэ, дин зэгухьэныгъэхэмкIэ и министр Къумахуэ Мухьэдин, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, «Кабардино-Балкарская правда», «Заман» газетхэм я редактор нэхъыщхьэхэу Болэт Арсен, Аттаев Жамал, КъБР-м ЩэнхабзэмкIэ фондым и унафэщI Вэрокъуэ Владимир сымэ, нэгъуэщIхэри. Абыхэм къыхагъэщащ лэжьыгъэм зэфIэкI къыщызыгъэлъэгъуа журналист ныбжьыщIэхэр зэгухьэныгъэм хагъэхьэкIэрэ, ар къызэрыщIэрэщIэжыр. Дэфтэрыр зыIэрыхьэжахэм адэкIи ехъулIэныгъэ яIэну, я IэщIагъэм ехьэлIа мурадхэр къайхъулIэну ехъуэхъуахэщ, ХьэфIыцIэ Мухьэмэд яхуигъэхьэзыра «Адыгэ махуэгъэпсхэри» тыгъэ хуащIащ.
НафIэдз Заремэ.
